Foto's: Kampsbaai-huis te koop vir R300 miljoen - Maroela Media
'n Herehuis in Kampsbaai, Kaapstad, is tans op die mark vir R300 miljoen.
Indien dié prys behaal word, sal dit alle vorige huispryse in die gebied oortref. Die huis word glo as die wêreld se "glansrykste" eiendom beskryf, berig die Cape Argus.
Die huis, met sy uitsig oor die Atlantiese Oseaan, Lion's Head en die Twaalf Apostels, het vier banketgrootte onthaalsale, drie en suite slaapkamers en 'n hoofslaapkamer. Daar is 'n masseerkamer, 'n gimnasium, 'n sauna, 'n 80m² 3D-rolprentkamer, 'n instap-yskas, motorhuise vir ses voertuie en 'n swembad.
Bykans alles in die huis kan met 'n iPad beheer word en die klank- en videosisteem is "onoortreflik in Suid-Afrika". Daar is ook 'n 250m² tuinhuis met sy eie wintertuin, 'n teehuis en 'n eenslaapkamerhuisie vir personeel wat weggesteek is in die tuin.
Die huis is ook teen R155 000 per dag te huur. Die konstruksiemaatskappy Glo Projects het glo drie jaar spandeer om die projek af te handel.